Kronprins Frederik modbeviste myten om, at danskere ikke kan køre på ski, da han ræste gennem den 90 kilometer lange løjpe i Vasaløbet på syv timer og 22 minutter søndag.

Det er tredje gang, at Kronprinsen går de 90 kilometer mellem Sälen og Mora.

Ved debuten i Vasaløbet i 2012 satte han sin personlige rekord med tiden seks timer og 36 minutter.

Fantastisk arrangement

- Jeg kommer måske tilbage. Det var et fantastisk arrangement, fortalte Frederik til det norske Se og Hør, selv om Vasaløbet jo stadig befinder sig i Sverige.

Til trods for at kronprinsen var næsten en time langsommere end sit bedste Vasaløb, var han ikke skuffet. Det var en langt tungere løjpe i går end i 2012.

Kong Carl Gustaf

Kronprinsen kan også trøste sig med, at tiden var god nok til at knuse den svenske kong Carl Gustafs rekord. I 1977 kom han i mål på otte timer og 12 minutter.

Vinderen af årets Vasaløb blev norske John Kristian Dahl i tiden fire timer og 14 minutter.